สังคมข่าวหุ้น
*ดัชนีหุ้นไทยยังต้องทดสอบแนวต้าน 1,800 จุดอีก 1-2 รอบ  ประกอบกับพวกถือ LTF มองจังหวะนี้เป็นจุดขายสำคัญ ทำให้กองทุนต้องขายหุ้นออกมาบ้างหาเงินไปรับการไถ่ถอนที่ครบ 5 ปี ดังนั้นช่วงนี้จึงเป็นโอกาสรอช้อปหุ้นสะสม  แนวรับ 1,785, 1,780 จุด แนวต้าน 1,800-1,805 จุด
10 ม.ค. 2561

เกียรติก้อง ว่องไวยากร
*หุ้นไทยพักฐานชั่วคราว
*ดัชนีหุ้นไทยยังต้องทดสอบแนวต้าน 1,800 จุดอีก 1-2 รอบ  ประกอบกับพวกถือ LTF มองจังหวะนี้เป็นจุดขายสำคัญ ทำให้กองทุนต้องขายหุ้นออกมาบ้างหาเงินไปรับการไถ่ถอนที่ครบ 5 ปี ดังนั้นช่วงนี้จึงเป็นโอกาสรอช้อปหุ้นสะสม  แนวรับ 1,785, 1,780 จุด แนวต้าน 1,800-1,805 จุด
*ผลประกอบการ บจ.ใกล้ทยอยประกาศปลายสัปดาห์นี้ KBANK ของเสี่ยปั้นอาการยังไม่ค่อยดี เพราะคาดว่าไตรมาสที่ 4 ยังคงตั้งสำรองสูงอีก  กดกำไรต่ำกว่าปีก่อน  รวมทั้ง SCB แบงก์ใบโพธิ์ของเรา ที่ต้องตั้งสำรองหนี้ PACE ทำเอาแชมป์กำไรหลายปีซ้อน ต้องเจียมเนื้อเจียมตัว ปล่อยให้หุ้นแบงก์ตัวเล็กๆ วิ่งไปก่อน โดยเฉพาะแบงก์ขนาดเล็กเช่าซื้อ มาแรง ทั้ง KKP  ที่กุมบังเหียนโดย อภินันท์ เกลียวปฏินนท์กรรมการผู้จัดการใหญ่  รวมทั้ง TISCO TCAP ของเฮียสมเจตน์  ที่คาดว่าผลประกอบการ Q4 นี้จะออกมาโดดเด่นเป็นประกายมากที่สุด
*บ้านปู  ของเฮีย ชนินท์ ว่องกุศลกิจประธานกรรมการ เป็นอีกตัวหนึ่งที่ปรับตัวขึ้นน้อยกว่าตลาด รวมทั้งหุ้นปันผล บริษัท ผลิตไฟฟ้า (EGCO) บริษัท ผลิตไฟฟ้าราชบุรีโฮลดิ้ง (RATCH) บริษัท โกลว์ พลังงาน (GLOW) กลุ่มนี้น่าลงทุนได้ทั้งปันผลและกำไรจากส่วนต่างราคาหุ้น ด้วย
*หุ้นก่อสร้างแนะนำกันข้ามปี ตัวเด็ดๆ บริษัท ช.การช่าง (CK) ของปลิว ตรีวิศวเวทย์ประธานกรรมการบริหาร ที่ปีนี้คาดว่าจะรับงานกันจนล้นมือโดยเฉพาะโครงการก่อสร้างภาครัฐ รถไฟฟ้า รถไฟรางคู่ รวมทั้ง บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) บริษัท ยูนิค เอ็นจิเนียริ่ง แอนด์ คอนสตรัคชั่น (UNIQ)  ส่วนราคาไม่ต้องพูดถึงยังถูกมาก
*BTS ขึ้นแบบอืดๆ ไม่ทันใจวัยโจ๋เอาเสียเลย เสี่ยคีรี กาญจนพาสน์ ประธานกรรมการและประธานคณะกรรมการบริหาร บริษัท บีทีเอส กรุ๊ป โฮลดิ้งส์ จำกัด  ก็พยายามแจกข่าวดีอยู่ ล่าสุดแจกปันผลระหว่างกาล 0.165 บาท ต่อหุ้น  ขึ้นเครื่องหมาย XD 18 ม.ค. นี้ ดันราคาหุ้นขึ้นมาได้ระดับหนึ่งสัญญาณเทคนิคเริ่มดี คาดว่าจะไปทดสอบ ระดับราคา 8.6 บาทอีกรอบ หากผ่านไปโลด
*หุ้นกลุ่มส่งออกผวาบาทแข็ง โดยเฉพาะอีเล็คทรอนิคส์ และ เกษตร ทั้ง KCE CCET HANA DELTA TU GFPT และ CPF ของเจ้าสัวธนินท์ เจียรวนนท์ เป็นประธานกรรมการอาวุโสเครือเจริญโภคภัณฑ์ ยังน่าเป็นห่วงว่าผลประกอบการปีนี้อาจได้รับผลกระทบจากอัตราแลกเปลี่ยน ในขณะที่กระทรวงการคลังยังไร้มาตรการเข้าแทรกแซง
*มาแล้วมาตรการช่วยคนจนระยะที่สอง หลังวานนี้ ครม.อนุมัติ เม็ดเงินกว่า 3 หมื่นล้าน แถมเพิ่มเงินจับจ่ายใช้สอยให้เป็น 500 บาท จากเดิม 300 บาท งานนี้ โฮมโปร โกลบอล รับไปเต็มๆ แรงซื้อระดับล่างกระเพื่อม 
*AOT ภายใต้การนำของนิตินัย ศิริสมรรถการ กรรมการผู้อำนวยการใหญ่ แจกข่าวดี ช่วงเทศกาลปีใหม่ ผู้โดยสารแห่ใช้บริการเพียบ ผ่านท่าอากาศยานทั้ง 6 แห่ง ท่าอากาศยานสุวรรณภูมิ ท่าอากาศยานดอนเมือง ท่าอากาศยานภูเก็ต ท่าอากาศยานเชียงใหม่ ท่าอากาศยานหาดใหญ่ และท่าอากาศยานแม่ฟ้าหลวง เชียงราย มีผู้โดยสารใช้บริการรวมประมาณ 2.95 ล้านคน เพิ่มขึ้น 6.88 ซึ่งวันที่ 30 ธันวาคม 2560 มีผู้โดยสารใช้บริการมากสุดประมาณ 439,160 คน แบบนี้คงต้องแจกโบนัสพนักงานกันเพียบ ส่วนใครที่ยังไม่มีหุ้นตัวนี้ทยอยเก็บไว้ได้เลย*